SK Úradný vestník Európskej únie C 329/10

Uverejnenie žiadosti o registráciu v zmysle článku 6 odsek 2 nariadenia (EHS) č. 2081/92 o ochrane označení pôvodu a zemepisných označení

(2005/C 329/08)

Toto uverejnenie udeľuje právo námietky v zmysle článku 7 a 12 d uvedeného nariadenia. Každá námietka proti tejto žiadosti musí byť postúpená v lehote šiestich mesiacov od tohto uverejnenia prostredníctvom príslušného orgánu členského štátu, členského štátu Svetovej obchodnej organizácie, alebo tretej krajiny uznanej podľa článku 12 odsek 3. Uverejnenie je odôvodnené nasledujúcimi náležitosťami, najmä bodom 4.6, podľa ktorého sa žiadosť považuje za odôvodnenú v zmysle nariadenia (EHS) č. 2081/92.

SÚHRNNÁ SPRÁVA

NARIADENIE RADY (EHS) č. 2081/92

„CHOURIÇO DE ABÓBORA DE BARROSO – MONTALEGRE“

ES č.: PT/00240/16.05.2005

CHOP ( ) CHZO (X)

Táto správa je informatívnym zhrnutím. Úplné informácie môžu záujemcovia a najmä výrobcovia produktov chránených značkami CHOP alebo CHZO získať prostredníctvom konzultácie úplnej verzie špecifikácie produktu buď na národnej úrovni alebo na útvaroch Európskej komisie (1).

1. Príslušný orgán členského štátu:

Názov: Instituto de Desenvolvimento Rural e Hidráulica Adresa: Av. Afonso Costa, n.o 1949-002 P-Lisboa Telefón: (351-21) 844 22 00 Fax: (351-21) 844 22 02 E-mail: idrha@idrha.min-agricultura.pt

2. Žiadateľ:

2.1 Názov: Cooperativa Agrícola dos Produtores de Batata para Semente de Montalegre, CRL

2.2 Adresa:

Rua General Humberto Delgado P-5470 — 247 Montalegre Telefón: (351) 276 512 253 Fax: (351) 276 512 528 E-mail: quadrimonte@iol.pt

2.3 Členstvo: producenti/spracovatelia (X) iní ( )

3. Druh výrobku:

Trieda 1.2 — Mäsové výrobky

4. Opis špecifikácie:

(zhrnutie podmienok uvedených v článku 4 ods. 2)

4.1 Názov: „Chouriço de Abóbora de Barroso — Montalegre“

4.2 Opis: Údená klobása vyrobená z bravčového mäsa plemena ošípaných „bísaro“ alebo ošípaných krížených s týmto plemenom (ktoré majú minimálne 50 % podiel krvi bísaro) a z tekvice zbavenej vody. Klobása je z hľadiska konzistencie mäkkou a suchou pastou, v ktorej sa môžu vyskytovať drobné viditeľné kúsky mäsa, a je naplnená do hrubého bravčového čreva. Mäso a tuk z ošípaných sa dochucujú soľou, cesnakom, červeným alebo bielym vínom, štipľavou paprikou (v miestnom nárečí „pimento“) a sladkou paprikou (nazývanou aj „pimentão“). Sfarbenie údeniny prechádza z oranžovej do tmavo-gaštanovej, údenina má škvrnitý vzhľad, valcovitý prierez, priemer asi 6 cm a hrboľatý povrch. Hrubé črevo je na koncoch zviazané rovnako dlhým kúskom bavlneného povrázku pomocou jednoduchého uzla a je sformované do tvaru podkovy.

4.3 Zemepisná oblasť: Vzhľadom na špecifickosť produkcie týchto výrobkov, ich organoleptické vlastnosti, know-how obyvateľstva a klimatické podmienky regiónu je zemepisná oblasť spracovania a balenia prirodzeným spôsobom vymedzená obcou Montalegre v okrese Vila Real. So zreteľom na tradičnú formu kŕmenia ošípaných a existujúce poľnohospodárske podniky je zemepisná oblasť výroby mäsa a masti prirodzeným spôsobom vymedzená obcami Boticas, Chaves a Montalegre v okrese Vila Real. Územie, ktoré tvoria tieto tri obce, je známe a označované ako Barroso.

4.4 Dôkaz o pôvode: Poľnohospodárske podniky, bitúnky, spracovateľne a prípravovne musia byť držiteľmi licencií a povolené združením výrobcov na základe predchádzajúceho schválenia súkromným kontrolným orgánom a musia sa nachádzať v uvedených oblastiach výroby a spracovania. Celý výrobný proces začínajúci v poľnohospodárskom podniku, ktorý vyrába surovinu, a končiaci predajom výrobku v predajni, podlieha prísnemu systému kontroly, ktorý umožňuje úplnú vysledovateľnosť výrobku. Chov ošípaných prebieha v poľnohospodársko-chovných staniciach s plochou, ktorá je zlučiteľná s tradičnými chovnými systémami – poloextenzívnymi a ktorá umožňuje produkciu tradičného krmiva. Certifikačná značka, ktorou je označená každá klobása, je očíslovaná, aby sa dala zistiť vysledovateľnosť výrobku už od poľnohospodárskej prevádzky, z ktorej pochádza surovina použitá na jeho výrobu. Pôvod sa môže dokázať kedykoľvek a počas celého výrobného reťazca podľa sériového čísla, ktoré musí obsahovať každá certifikačná značka.

4.5 Metóda získavania: Používa sa tučné mäso (bravčový bok, odrezky z pliecka a šunky, príležitostne pľúca) nasekané na drobné kúsky. Tekvice sa rozpolia, očistia a vnútro tekvice sa vyškriabe lyžicou. Tekvice sa uložia na 2 dni na plátno, aby pustili prebytočnú vodu. Mäsová hmota sa ochutí soľou, miestnym červeným alebo bielym vínom a cesnakom. Potom sa nechá 5 dní odležať pri teplote do 10 °C v miestnosti s miernou vlhkosťou a nakoniec sa pridá štiplavá a sladká paprika. Ďalej sa pridá tekvica v pomere asi 20 % k mäsovej hmote. Hmota sa naplní do hrubého bravčového čreva. Naplnené črevo sa zviaže bavlneným povrázkom v jednotlivých miestach tak, aby sa vytvorili kusy požadovanej dĺžky. Na obidvoch koncoch údeniny sa pomocou povrázku urobí jednoduchý uzol a vyformuje sa do tvaru podkovy. Údenie prebieha v údenárskej komore alebo miestnosti nad miernym ohňom alebo v tradičnej udiarni asi 30 dní. Dym na údenie sa získava priamym spaľovaním dreva, predovšetkým dubového, ktoré pochádza z danej oblasti. Výrobok sa dodáva na trh v celých kusoch, vždy v originálnom obale. Charakter a zloženie výrobku neumožňujú jeho krájanie alebo rezanie na plátky. Na zabalenie výrobku sa používa materiál, ktorý nie je zdraviu škodlivý a nemá žiadny vplyv na vlastnosti výrobku, pričom výrobok je balený v normálnej, kontrolovanej atmosfére alebo vo vákuu. Balenie výrobku sa môže uskutočňovať iba v zemepisnej oblasti spracovania, lebo inak by došlo k narušeniu vysledovateľnosti pôvodu výrobku, znemožneniu kontroly a zmene chuťových a mikrobiologických vlastností výrobku.

4.6 Súvislosti: Vzhľadom na klimatické, zemepisné a sociálno-ekonomické podmienky a zlé vzájomné prepojenie so zvyšnou časťou krajiny sa oblasť Barroso obmedzovala na miestnu produkciu, ktorú tvorí hlavne chlieb, zemiaky a bravčové mäso. Význam chovu ošípaných v minulosti potvrdzujú zmienky v rôznych mestských listinách týkajúce sa poplatkov za ošípané a výrobky z nich, medzi inými aj listina z Montalegre. Aby bolo možné konzumovať bravčové mäso po celý rok, zaviedli sa nové spôsoby konzervovania bravčového mäsa, ktoré sa čoskoro stali umením, ktoré sa dedilo z generácie na generáciu. Príprava výrobkov z bravčového mäsa zodpovedá podnebiu v tejto oblasti (na ktorom je veľmi závislá), ktoré je veľmi studené a suché a núti každú domácnosť kúriť v peci, čo poskytuje jedinečné podmienky pre údenie charakterizované málo intenzívnym a miernym dymom. Práve potreba zužitkovávať a konzervovať bravčové mäso získané tradičným „zabíjaním“ viedla k výrobe údenín rôzneho tvaru, zloženia, zafarbenia a rôznych chuťových vlastností, ktoré sú však vždy spojené s miestnymi zvláštnosťami, krajinou a ľuďmi. Spojitosť tohto výrobku so zemepisnou oblasťou je založená na plemene zvierat (pôvodných), na kŕmení týchto zvierat, ktorého základom sú miestne výrobky, na know-how v oblasti výberu správnych kusov bravčového mäsa, spôsobe údenia, pri ktorom sa používa drevo pochádzajúce z danej oblasti, a na veľmi studenom a suchom podnebí, ktoré je vhodné na konzervovanie výrobkov.

4.7 Kontrolný orgán:

Názov: Tradição e Qualidade — Associação Interprofissional para Produtos Agro-Alimentares de Trás-os-Montes Adresa: Av. 25 de Abril, 273 S/L 5370 Mirandela Telefón: (351-278) 261 410 Fax: (351-278) 261 410 E-mail: tradicao-qualidade@clix.pt

Tradição e Qualidade spĺňa požiadavky normy 45011:2001.

4.8 Označovanie etiketami: Na etikete musí byť uvedené označenie „Chouriço de abóbora de Barroso – Montalegre – Indicação Geográfica Protegida“, logotyp ES a nižšie zobrazený logotyp výrobkov pochádzajúcich z Barroso-Montalegre so sprievodnými označeniami „Montalegre“ a „Chouriço de abóbora“. Na etikete musí byť ďalej uvedená certifikačná značka, ktorá musí obsahovať názov výrobku spolu s príslušným označením, názov kontrolného orgánu a sériové číslo (číselný kód alebo kód z písmen a čísel, na základe ktorého sa dá vysledovať pôvod výrobku).

4.9 Vnútroštátne požiadavky: —

(1) Európska komisia — Generálne riaditeľstvo pre poľnohospodárstvo — Politika kvality poľnohospodárskych výrobkov — B-1049 Brusel.